РЕШЕНИЕ НА КОМИСИЯТА
от 15 май 2008 година
за изменение на Решение 2006/133/ЕО относно изискване към държавите-членки временно да вземат допълнителни мерки срещу разпространението на Bursaphelenchus xylophilus (Steiner et Buhrer) Nickle et al. (нематод по боровата дървесина) по отношение на области в Португалия, различни от тези, в които е известно, че заболяването не се среща
(нотифицирано под номер C(2008) 1892)
(2008/378/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2000/29/ЕО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността (1), и по-специално член 16, параграф 3 от нея,
като има предвид, че:
(1)
В съответствие с Решение 2006/133/ЕО на Комисията от 13 февруари 2006 г. относно изискване към държавите-членки временно да вземат допълнителни мерки срещу разпространението на Bursaphelenchus xylophilus (Steiner et Buhrer) Nickle et al. (нематод по боровата дървесина) по отношение на области в Португалия, различни от тези, в които е известно, че заболяването не се среща (2), Португалия е взела мерки срещу разпространението на нематод по боровата дървесина.
(2)
В резултат на извънредно разследване от страна на португалските органи, проведено в допълнение към годишното проучване, Португалия е изпратила на 11 април 2008 г. доклад на Комисията относно установяването на огнища на нематод по боровата дървесина в част от Португалия, за която до момента е било известно, че заболяването не се среща.
(3)
Въпросните скорошни огнища на нематод по боровата дървесина в Португалия не са били отразени в задължителните годишни проучвания от предишните години. Във връзка с това ново огнище е необходимо Португалия да проведе незабавно допълнително проучване на риска, което да обхване цялата територия на Португалия, въз основа на одобрен от Комисията план за проучването и да представи на Комисията резултатите от него, непосредствено след като бъдат готови.
(4)
В светлината на опита от прилагането на наличните спешни мерки и неотдавнашна научна информация е необходимо предприемането на особено ефективни мерки по отношение на огнищата в области, за които до момента е било известно, че заболяването не се среща.
(5)
Решение 2006/133/ЕО следва да бъде съответно изменено.
(6)
Мерките, предвидени в настоящото решение, са в съответствие със становището на Постоянния фитосанитарен комитет,
ПРИЕ НАСТОЯЩОТО РЕШЕНИЕ:
Член 1
Решение 2006/133/ЕО се изменя, както следва:
1.
Член 4 се заменя със следния текст:
„Член 4
1. Държавите-членки следва да провеждат официални годишни проучвания за наличие на нематод по боровата дървесина по податливи на зараза дървесина и кори и податливи на зараза растения с произход от техните страни, за да определят дали има признаци на поражение от нематод по боровата дървесина.
Без да се засяга член 16, параграф 1 от Директива 2000/29/ЕО, резултатите от тези проучвания се нотифицират ежегодно на останалите държави-членки и на Комисията до 15 декември.
2. Освен предвидените в параграф 1 проучвания Португалия изготвя план за проучване, обхващащо цялата португалска територия, и го представя на Комисията за одобрение. Въпросният план трябва да се основава на риска и да отчита разпространението на територията на Португалия на податливи на зараза растения. В случай, че планът за проучването не бъде предоставен до 16 май 2008 г., Комисията може да предприеме съответни мерки.
Резултатите от проведеното въз основа на въпросния план проучване се нотифицират на Комисията и останалите държави-членки, непосредствено след като бъдат готови.“
2.
В член 5, трета алинея се заменя със следния текст:
„Списъкът се актуализира в съответствие с резултатите от проучванията, посочени в член 4, и с резултатите, нотифицирани съгласно член 16, параграф 1 от Директива 2000/29/ЕО.“
3.
Приложението към Решение 2006/133/ЕО се изменя в съответствие с приложението към настоящото решение.
Член 2
Адресати на настоящото решение са държавите-членки.
Съставено в Брюксел на 15 май 2008 година.